**DĖL TURTO PERDAVIMO VALDYTI PATIKĖJIMO TEISE ROKIŠKIO RAJONO SAVIVALDYBĖS ADMINISTRACIJAI**

2018 m. rugsėjo 28d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymu, 2016 m. liepos 1 d. Lietuvos Respublikos žemės ūkio ministro įsakymu Nr. 3D-403, „Dėl Lietuvos kaimo plėtros 2014–2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sričių „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ įgyvendinimo taisyklių patvirtinimo“ patvirtintų Lietuvos kaimo plėtros 2014-2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sričių „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ įgyvendinimo taisyklių 12.3.5 punktu bei atsižvelgdama į 2016 m. rugsėjo 23 d. Rokiškio rajono savivaldybės tarybos sprendimą Nr. TS-167, „Dėl pritarimo teikti projektų paraiškas ir dalinio jų finansavimo“ bei 2018 m. sausio 23 d. Rokiškio rajono savivaldybės tarybos sprendimą Nr. TS-10 „Dėl Rokiškio rajono savivaldybės tarybos 2016 m. rugsėjo 23 d. sprendimo Nr. TS-167 „Dėl pritarimo teikti projektų paraiškas ir dalinio jų finansavimo“ , Rokiškio rajono savivaldybės taryba nusprendžia:

1. Perduoti Rokiškio rajono savivaldybės administracijai patikėjimo teise valdyti, naudoti ir disponuoti Rokiškio rajono savivaldybei nuosavybės teise priklausantį turtą (Salų dvaro sodybos rūmus) – 1548,32 kv. m bendro ploto pastatą-mokyklą, unikalus numeris 7388-0003-9017, esantį Kaštonų g. 13, Salų mstl., Rokiškio r. sav.
2. Sprendimą skelbti teisės aktų registre ir savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Lietuvos administracinių ginčų komisijos Panevėžio apygardos skyriui Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka, Regionų apygardos administracinio teismo Panevėžio rūmams (Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės meras Antanas Vagonis

Violeta Bieliūnaitė-Vanagienė

Gražina Švanienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS TARYBOS 2010 M. BALANDŽIO 30 D. SPRENDIMO NR. TS-5.81 „DĖL PATALPŲ PERDAVIMO PAGAL PANAUDOS SUTARTĮ“ DALINIO PAKEITIMO“**

**AIŠKINAMASIS RAŠTAS**

**Parengto sprendimo projekto tikslai ir uždaviniai.**

Šiuo sprendimo projektu siūloma perduoti Rokiškio rajono savivaldybės administracijai patikėjimo teise valdyti, naudoti ir disponuoti Rokiškio rajono savivaldybei nuosavybės teise priklausantį turtą, Salų dvaro sodybos rūmus, 1548,32 kv. m bendro ploto pastatą-mokyklą, unikalus numeris 7388-0003-9017, esantį Kaštonų g. 13, Salų mstl., Rokiškio r. sav.

**Šiuo metu esantis teisinis reglamentavimas.**

Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, 2016 m. liepos 1 d. Lietuvos Respublikos žemės ūkio ministro įsakymu Nr. 3D-403, „Dėl Lietuvos kaimo plėtros 2014-2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sričių „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ įgyvendinimo taisyklių patvirtinimo“ patvirtintų Lietuvos kaimo plėtros 2014-2020 metų programos priemonės „Pagrindinės paslaugos ir kaimų atnaujinimas kaimo vietovėse“ veiklos sričių „Parama investicijoms į visų rūšių mažos apimties infrastruktūrą“ ir „Parama investicijoms į kaimo kultūros ir gamtos paveldą, kraštovaizdį“ įgyvendinimo taisyklės (toliau – taisyklės).

**Sprendimo projekto esmė.** Šiuo metu yra vertinama paraiška „Salų dvaro sodybos rūmų kapitalinis remontas**“** (Nr.20KK-KP-17-1-02458-PR001).

2018 m. gegužės 22 d. Lietuvos Respublikos žemės ūkio ministro įsakymu Nr. 3D-324 taisyklės papildytos nauju 12.3.5 punktu. Jame išdėstyta, kad nekilnojamasis turtas, kurį savivaldybė valdo, naudojasi, disponuoja juo nuosavybės teise ir šis juridinis faktas yra įregistruotas VĮ Registrų centre, o projektą teikia savivaldybės administracija arba kita savivaldybės įstaiga ir (arba) įmonė, ji turi būti savivaldybei nuosavybės teise priklausančio turto patikėtine. Nekilnojamojo turto valdymo, naudojimo, disponavimo patikėjimo teise faktas grindžiamas pateikiant Agentūrai savivaldybės tarybos sprendimo nuorodą, kurią sekant galima rasti savivaldybės tarybos sprendimą.

Siekiant kad projektas būtų patvirtintas ir būtų gautas dalinis finansavimas projektui įgyvendinti, atsižvelgiant į teisės akto pasikeitimą, būtina perduoti Salų dvaro sodybos rūmus, 1548,32 kv. m bendro ploto pastatą-mokyklą, unikalus numeris 7388-0003-9017, esantį Kaštonų g. 13, Salų mstl., Rokiškio r. sav., patikėjimo teise valdyti Rokiškio rajono savivaldybės administracijai.

**Galimos pasekmės, priėmus siūlomą tarybos sprendimo projektą:**

**Teigiamos –** Salų dvaras, organizuodamas daugiau įvairių renginių, pritrauks daugiau turistų, pagerės prekyba, bus vystomas verslas, reikės daugiau paslaugų suteikti čia atvykstantiems turistams ir taps patrauklesnė vieta čia investuoti, gyventi, dirbti ir ilsėtis; projektais bus prisidedama prie socialinių paslaugų kokybės ir prieinamumo gerinimo, bus sukurta socialinių paslaugų prieinamumas žmonėms su negalia vaikams, jaunimui bei vyresnio amžiaus žmonėms;

**neigiamos** – nebus.

**Kokia sprendimo nauda Rokiškio rajono gyventojams.** Duris atvers dar vienas kultūros traukos centras, kur ne tik rajono gyventojai bet ir svečiai galės turiningai praleisti laiką.

**Finansavimo šaltiniai ir lėšų poreikis**.

Numatomas lėšų poreikis - 50 Eur, įregistruoti juridinį faktą VĮ Registrų centre.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.** Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Ūkio ir viešosios tvarkos skyriaus vedėjo pavaduotoja Violeta Bieliūnaitė-Vanagienė

Strateginio planavimo ir investicijų skyriaus Gražina Švanienė

vyriausioji specialistė